Savon Sanomat: Islamin opettajista pula

Islamin uskonnonopettaja Suaad Onniselkä kuvattuna Vesalan yläasteella Helsingissä marraskuussa 2011. LEHTIKUVA / Roni Rekomaa

Suomalaisiin kouluihin tarvitaan vastedes lisää islamin opettajia, eikä heitä nytkään riitä kaikkialle. Islamin opettajien pulasta kertoo Savon Sanomat.

Opetusneuvos Pekka Iivonen opetushallituksesta arvioi, että tilanne on koko maassa hankala. Koulutus ei hänen mukaansa pysty tuottamaan päteviä islamin opettajia tarpeeksi. Islaminuskoisten oppilaiden määrä Suomen kouluissa nousee, koska maassa asuu yhä enemmän muslimeja.

Koulujen islamin opetuksella nähdään yleisesti tärkeä tehtävä. Sen toivotaan muun muassa ehkäisevän ennalta musliminuorten radikalisoitumista.

Suomen islamin opettajien liiton Suaad Onniselkä kertoo, että maassa on nyt 14 aineenopettajan kelpoisuuden saanutta islamin opettajaa.

Uskonnon opetus suomalaisissa kouluissa on tunnustuksetonta, joten islamin opettajan ei tarvitse olla muslimi.